Talvirakentaminen - Lakka.fi\nLakka.fi » Ideat » Kivitaloideat » Talvirakentaminen\nYleisesti pientalojen rakennustyömaat pyritään saamaan säältä suojaan ennen talven pakkasia, mutta joskus rakentamista joudutaan tekemään (tai jopa aloittamaan) keskellä talvea. Talvirakentamisessa on ymmärrettävästi omat haasteensa, mutta toisaalta esim. työvoiman ja materiaalien saatavuus on usein talviaikaan kesää parempi. Listasimme alle parhaat käytännönläheiset vinkit, jotka kannattaa huomioida talvella rakentaessa.\nSeuraa netistä oman paikkakuntasi pitkä- ja lyhytaikaisia sääennusteita työmaan aikatauluja suunnitellessasi. Säätila vaikuttaa rakentamisessa käytettäviin materiaaleihin, työtekniikkaan, lämmitystarpeeseen jne. Lisäksi talvella tontilta on varattava tilaa myös lumikinoksille, joka saattaa rajoittaa materiaalien varastointimahdollisuuksia tontilla merkittävästikin. Lumimyrskyn tai kovan pakkasen yllättäessä on varauduttava myös aikataulujen lykkäämiseen. Huomioi tämä siis tilaussopimuksia tehdessäsi – talvirakentamisessa aikatauluista ei kannata tehdä liian tiukkoja.\nVaraa työmaalle talvikäyttöön soveltuvia vaatteita. Varaa työmaalle myös vaihtovaatteita, koska paksukaan vaatekerros ei pidä lämpimänä märkänä! Pukeudu kerroksittain, niin pystyt mukautumaan muuttuviin olosuhteisiin. Muista, että työmaalla ei koskaan ole liikaa kuivia, vedenpitäviä ja lämpimiä hanskoja! Muista myös pitävät ja lämpöeristetyt turvakengät!\nTalven pimeydessä korostuu myös huomiovärien käyttötarve. Huomiovaatteiden käyttö nopeuttaa ja helpottaa myös tavaraa autoistaan purkavien tavarantoimittajien työtä, kun alueella vilistävät ihmiset näkyvät hämärässä paremmin.\nPressuja, pressuja, pressuja! Pressuja tarvitaan rakennustyömaalla aina, mutta talvella niiden tarve korostuu. Suojaa kaikki työmaalla varastoitavat materiaalit pressuilla tai erillisillä sääsuojilla. Muista sitoa pressut kunnolla pakettien ympärille. Pidä työmaalla aina muutamia erikokoisia, riittävän paksuja (min 160 g/m2) pressuja varalla! Ainakin puutavaralle kannattaa pressuista tehdä laavumainen teltta, josta materiaalia on noudettavissa helposti ilman suojien purkamista.\nVaraa kaikille materiaaleille työmaalta oma säilytyspaikkansa, josta löydät ne vaikka päälle olisi satanut reilusti lunta. Jos mahdollista, siirrä harkot ja laastit lämpimiin tiloihin pari päivää ennen niiden työstämistä. Tutustu jo talvimuurauksia suunnitellessasi erilliseen talvimuurausohjeeseen. Laastit, tasoitteet ja kuivabetonit tulee aina varastoida irti maasta, esim. kuormalavojen päällä ja suojata huolellisesti pressuilla. Huolehdi suojia rakentaessasi, ettei keväällä tulvivat sulamisvedet pääse kastelemaan laastisäkkejä. Hyödynnä esim. harkkopakkauksista vapautuvat kuormalavat muiden tuotteiden varastoimisessa reilusti irti maasta.\nPihan perälle jäänyt murske/sorakuorma kannattaa peittää ennen syksyn sateita eristelevyllä ja pressulla. Näin sulana pysyvä sora on käytettävissä pieniin soratarpeisiin myös talviaikaan. Jos talviaikaan joudutaan tekemään anturan alle tulevia maanrakennustöitä, kannattaa heti työstämisen jälkeen peittää alue vähintäänkin pressulla ja asentaa antura mahdollisimman pian ennen alustan jäätymistä. Pressu suojaa alustaa lumisateelta ja hidastaa pakkasen purevuutta. Rakennuksen perustuksia (tai muitakaan rakenteita) ei koskaan saa asentaa jäätyneelle alustalle.\nKattamattomissa tiloissa työskenneltäessä työpisteen voi tarvittaessa suojata paksulla, telineisiin/rakenteisiin kiinnitettävällä pressulla, jolloin mahdollisen sateen ja tuulen vaikutus saadaan minimoitua. Näin saat vähennettyä juuri valettujen rakenteiden lämmitystarvetta, ja luot samalla työskentelijöille mukavammat olosuhteet. Kiinnitä pressut tukevasti kiinteisiin rakenteisiin, koska tuuli tarttuu niihin todella helposti! Erittäin ankarissa olosuhteissa koko rakennuksen huputtaminen/sääsuojaus voi olla kannattavaa. Tilapäisen teltan suojassa työt saadaan etenemään aikataulussa, ja rakenteet ovat säältä suojassa.\nVaraa työmaalle riittävästi työvälineitä lumen poistoon. Varaudu aikatauluissa siihen, että päivän ensimmäinen tunti (tai pari) käytetään aina lumitöihin! Kysy jo syksyllä paikallista koneurakoitsijaa huolehtimaan ajoteiden ja vapaiden piha-alueiden puhtaanapidosta, niin säästät reilusti aikaa lumisena aamuna! Muista varata tontilta tilaa lumen varastointiin – tai tarvittaessa varaudu poistamaan lumi tontilta ajoittain. Lumikola, harjoja ja muutama lumilapio kuitenkin on syytä pitää jatkuvasti käden ulottuvilla. Pakkaslumen poistossa tehokas lehtipuhallin toimii rakenteiden puhdistamisessa mainiosti, mutta märkää lunta tai sohjoa on varauduttava poistamaan lapiolla! Pidä työkohteet ja telineet puhtaina lumesta ja jäästä sekä kulkutiet hiekoitettuna.\nEnnen asennusta kaikki valuontelot, muotit, harkot ja raudoitteet on puhdistettava lumesta ja jäästä esimerkiksi harjaa, höyrytystä tai lämmitystä apuna käyttäen. Muistathan, että betoni/teräsrakenteissa jäätä ja lunta ei saa sulattaa suolalla!\nJärjestä työkohteeseen riittävä valaistus! Hanki työmaalle muutama isompi kiinteä valaisin (esim. sähkötolppaan) yleisvaloa tuomaan. Tämän lisäksi lisäksi tarvitset muutamia siirrettäviä valaisimia – joista ainakin muutaman kannattaa seisoa omalla, siirrettävällä jalustallaan. Valaisemalla työpistettä vähintään kahdesta suunnasta pienennät varjojen aiheuttamaa haittaa työskentelyssä. Kulkuteille kannattaa asentaa muutama liiketunnistimella varustettu valaisin perusturvallisuuden ja kutsumattomien vieraiden varalta. Muista hankkia valaisimille kumipintaisia jatkojohtoja! Varaa työmaalle myös otsa-/käsivalaisimia ja niihin akkuja tai paristoja.\nErityisesti talvella lumikinosten keskellä työkaluilla on tapana kadota, joten järjestä kaikille työkaluille kuiva ja lämmin varastointipaikka. Työskennellessäsi säilytä välineitä erillisessä työkalupakissa, välttääksesi työkalujen hukkumisen lumihankeen. Sähkötyökaluissa jäätyminen aiheuttaa helposti sähköjohtojen vaurioita, joten varo vääntelemästä niitä liian voimakkaasti. Sähkötyökaluja hankkiessa kannattaa varmistaa, että siinä on kunnollinen pakkasta kestävä kumikaapeli. Varmista, että myös käyttämäsi jatkojohdot ovat kumikaapeleita (kestää pakkasta muovikaapelia paremmin), ja paksuudeltaan vähintään 3 x 2,5 mm2. Ohuemman kaapelin käyttö voi rikkoa sähkötyökalun.\nHuolehdi työmaan siisteydestä! Pienikin muovin palanen lumisella alustalla voi aiheuttaa hengenvaaran – erityisesti pimeässä! Samoin lumen alle jäänyt naulainen lauta voi yllättää ikävästi varovaisenkin kulkijan. Varaa jätteille lumelta suojatut säilytysastiat ja säilytä rakennusmateriaalit aina omalla paikallaan. Pihalle jätetyt materiaalit katoavat hetkessä lumihankeen, aiheuttaen vaaratilanteita ja taloudellisia menetyksiä. Polttokelpoiset puujätteet kannattaa hyödyntää rakennusaikaisessa lämmittämisessä, mikäli tulisija on jo käytettävissä.\nSuojaa ikkuna-aukot eristelevyillä heti seinärakenteen valmistuttua. Oviaukkoihin kannattaa hankkia jostain (esim. kierrätystorilta) käytetty ulko-ovi, jotta lopullinen ovi ei kolhiinnu rakennusaikana. Näin saat rakennukseen sisälle peruslämmön jo ennen ikkunoiden asentamista.\nSähkö- tai polttoainekäyttöiset lämmityspuhaltimet ovat hyvä tapa rakennusaikaiseen lämmitykseen. Huomioi kuitenkin käyttämäsi lämmittimen IP-luokitus vaaratilanteilta välttyäksesi ja muista, että puhaltimia pitää olla riittävästi!\nPerinteisesti rakennusten lämmittämisessä on hyödynnetty myös vanhaa puukiuasta tai kaminaa (mikäli rakennuksesta löytyy savuhormi). Kivillä lastattu kiuas on tehokas lämmittäjä, ja poistaa samalla rakennuksen sisältä kosteutta (jota puhaltimet ei tee). Kiukaassa saa myös hyödynnettyä rakennukselta jäävät puujätteet lämpöenergiaksi. Muista kuitenkin aina huolehtia paloturvallisuudesta!\nTalvimuuraus ja betonointi\nValitse talvikäyttöön tarkoitetut laastit ja kuivabetonit! Tutustu tuotteiden käyttöohjeisiin ennen niiden käyttämistä.\nLämpötilan laskiessa alle + 5 °C:een sementin ja veden välinen kovettumisreaktio pysähtyy lähes kokonaan. Jäätyessään tuore massa voi vaurioitua niin, ettei se kovetu koskaan. Talvikäytössä laastien ja betonien on saavutettava ns. jäätymislujuus ennen kuin ne saavat jäätyä. Jäätymislujuus tarkoittaa lujuutta, jonka saavutettuaan betonirakenne ei vahingoitu jäätyessään, mutta toistuvaa jäätymissulatusrasitusta se ei vielä kestä. Betoni C25/30 saavuttaa jäätymislujuuden +5°C lämpötilassa noin 2,5 vuorokaudessa. Lisätietoa betonin lujuuden kehittymisestä.\nJotta talvella pystytään valamaan ja muuraamaan on sitä varten kehitetty erityiset talvi-tuotteet; Pakkasbetoni, Talvijuotosbetoni ja Pakkaslaasti. Näihin tuotteisiin on lisäty veden jäätymispistettä alentavaa ja sementin reaktiota kiihdyttävää lisäainetta. Lisäksi näissä on käytetty enemmän ja nopeampaa sementtiä kuin vastaavissa kesätuotteissa nopean lujuudenkehityksen varmistamiseksi. Myös talvituoteita käytettätäessä on talvella huolehdittava valun tai muurauksen suojauksesta ja mahdollisesta lämmityksestä työn jälkeen niin kauan kunnes jäätymislujuus on saavutettu. HUOMAA, että rautakaupasta saatavat talvibetonoinnin lisäaineet eivät toimi yhtä tehokkaasti kuin aidot talvikäyttöön tarkoitetut betonituotteet.\nValmisbetonia tilatessasi varmista aina betonitoimittajalta kohteeseen ja olosuhteisiin soveltuvin massatyyppi. Talvirakentamisessa voidaan käyttää nopeasti kovettuvaa ja/tai lämmitettyä betonimassaa, jolloin valaminen on mahdollista ilman lämpötilan ollessa pakkasella. Tällöinkin tulee huolehtia valun suojaamisesta ja tarvittaessa lämmittämisestä jäätymislujuuden saavuttamiseen saakka.\nHuolehdi rakenteen lämpötilan mittauksista tai muusta lujuuden kehityksen tarkkailusta. Lujuudenkehityksen arviointiin löytyy ohjeita Suomen Betoniyhdistyksen Betoninormeista (2015) BY 50 tai teoksesta Talvibetonointi (2013), Betoniteollisuus ry (www.betoni.com). Lisävinkkejä talviaikaiseen betonointiin.\nBetonivaluharkkojen valua edeltävää kastelua ei tehdä, jos lämpötila on nollan tuntumassa (tai alle).\nLämpötilan laskiessa alle +5 °C muuratut ja valetut rakenteet suojataan pressuilla ja lämpöeristeillä. Routamatto soveltuu erinomaisesti tähän tarkoitukseen. Lisäksi rakenteita lämmitetään suojan alle asetettavalla lämmittimellä, kunnes betonin jäätymislujuus 5 MPa on saavutettu. Ankarissa olosuhteissa työkohteen huputtaminen voi olla järkevää.\nValettua rakennetta ei saa kuormittaa tai muotteja purkaa ennen kuin riittävä lujuus on saavutettu.\nValujen jälkihoito tehdään suojaamalla valu tiiviillä suojalla (muovilla), joka estää veden haihtumisen rakenteesta. Lämpötilan ollessa alle +0 °C, jälkihoitoa ei saa tehdä kastelemalla.\nLiian varhain jäätynyt betoni ei saavuta suunniteltua lujuutta ja yleensä rakenne joudutaan purkamaan. Purkamiskustannukset ovat moninkertaiset lämmittämiseen ja suojaukseen verrattuna.


Metsäneläimet -softshell, harmaa LIEVÄ II-LAATU | Ainola.eu\nHinta 2,45 € 2,89 €\nHUOM! Kangas myydään lievästi II-laatuisena, koska paikoin mustien pisteiden kohdalla väri on painoprosessin aikana hieman levinnyt (katso kuvat esimerkeistä).\nValloittavat Metsäneläimet nyt myös vettä ja tuulta hylkivänä softshellinä. Metsän keskeltä löytyy karhu, kettu ja monta muuta suloista eläintä <3. Kuvio on suurehkoa, karhu on noin 14 cm, pöllö 12,5 cm ja kettu 11,5 cm korkea. Tästä ompelet syksyn ja talven makeimmat takit, haalarit, hanskat tai vaikkapa repun :). Kankaan nurjalla puolella harmaa fleece.


SuomiAreena ja Pori Jazz tiivistävät yhteistyötä - ensi kesänä luvassa ennennäkemätön viikko. | Visit Pori\nSuomiAreena on Suomen suurin yhteiskunnallinen festivaali, joka tarjoaa jokaiselle suomalaiselle mahdollisuuden olla osa yhteiskunnallista keskustelua. Festivaalin toteuttavat yhteistyössä Porin kaupunki ja MTV Oy ja sen mahdollistajina toimivat lukuisat yritykset ja yhteiskunnalliset toimijat. Nyt SuomiAreena tiivistää yhteistyötään suomalaisten musiikkifestivaalien pioneerin Pori Jazzin kanssa.\nPori Jazzin merkitys suomalaiselle jazzmusiikille, festivaalialalle ja kulttuurilliselle hyvinvoinnille on ollut kiistaton jo kuusi vuosikymmentä. Tästä alkuun paikallisten jazzin harrastajien pienestä juhlasta on muodostunut laaja rytmimusiikin ystävien kohtauspaikka.\n– Pori Jazz ja SuomiAreena täydentävät hyvin toisiaan ja tarjoavat Poriin saapuvalle yleisölle mielenkiintoista ohjelmaa vuorokauden ympäri. Päivällä kaupungissa keskustellaan ja iltapäivästä eteenpäin kuullaan jazzia ja muuta rytmimusiikkia. Hyvin suunnitellut ohjelmat ja aikataulut palvelevat yleisöä, sanoo Pori Jazz 66 ry:n hallituksen puheenjohtaja Kristian Vainio.\nSuomiAreenalla on tavoitteena tulevaisuudessa olla hiilineutraali tapahtuma – tätä tavoitetta kohti lähdetään kulkemaan yhdessä Pori Jazzin kanssa, tekojen kautta. Konkreettisia ensimmäisiä tekoja ovat esimerkiksi tapahtumaviikolla yleisötilojen hyödyntäminen yhdessä ja tapahtumien palveluhankintojen järkeistäminen – tekojen myötä hiilijalanjälkeä voidaan vähentää ja yhteisiä resursseja hyödyntää paremmin.


Elämää ja elokuvaa: Colin hurmaa kaikkialla\nColin hurmaa kaikkialla\nKatsoin nyt lauantaina tämän pikkuhauskan romanttisen komedian Hope Springs.\nSen kantavana teemana oli lähinnä brittien ja amerikkalaisten kulttuurien kohtaaminen, ja ne pienet erot.. Selvästi tämä elokuva oli Colin Firthin välityö, mutta pienimuotoisena tarinana ihan mukiinmenevä.\nEhkä jonkinlaisia yhteyksiä sellaisiin kuin Twin Peaks tai Fargo. Kaikki synkkyydet ja liian omituiset tapahtumat oli vain jätetty pois. Nyt hössötettiin rakkauden kanssa, kommelluksesta toiseen.\nMutta Colin Firth oli niin hurmaava, niin hurmaava. Ai sanoinko sen kahdesti.. Mikähän ihme siinä miehessä on.. Hänessä on vakavuus ja syvällisyys, jonka kamera tallentaa oivasti. Muuta ei tarvita.\nColin hymyilee kuvassa myös silmillään. Katsoin profiiliasi, siltähän löytyi vaikka mitä lempparimusiikkia ja -elokuvia. Täytyykin ottaa seuraavaksi lukuun Riikka Pulkkisen Raja, ostin sen kirjakaupan alesta. Kiitos muistutuksesta.\nEikö olekin kiva saada kaikenlaisia vinkkejä muilta bloggaajilta..\nTäytyypä katsoa tuo leffa ihan vain tuon aina niin ihanan colinin takia!!!On se käsittämätöntä miten voi hullaantua johonkin näyttelijöihin nuorena tykkäsin aivan kauheasti Beverly Hills sarjan "dylanista"!se on jo menneen talven lumia kun katsoin eka kerran ylpeys ja ennakkoluulo sarjaa ja sitten vielä bridget jonesit niin siinä sitä olin! Ja olihan tuosa välissä jotain pikku "ihastuksia":) mutta niin kuin sinä sanoit että tuossa miehessä yhdistyy unelmavävy,aviomies ja perheenisä se on niiiin totta!\nMinä olen kovasti hullaantunut myös Jake Gyllenhaaliin; hän on kuin Colin Firth, mutta tasan 20 vuotta nuorempi. Colin on 47, Jake 27.\nSe on vaan sellaista kun joku näyttelijä kolahtaa omaan tajuntaan, niin se tuntuu heti sellaiselta omalta tyypiltä.\nTähänhän se kaikki filmitähtien ihailu perustuu; jokaiselle löytyy se oma tyyppi!\nOikeasti hänen nimensä voisi olla\nColin Flirt. ;D\nHyvä huomio tuo nimi. Colinin flirtti on hyvin luonnollista, luontevaa.


Mediataivas rekrytoi | Mediataivas\nHaluaisitko kesän jälkeen aloittaa uudessa ja kiehtovassa työpaikassa?\nOlemme Mediataivaalla tehneet paljon töitä strategiamme uudistamiseen ja palvelutarjontamme hiomiseen. Olemme digitaalisten palveluiden muotoiluun ja asiakaskokemuksen rakentamiseen erikoistunut teknologiatalo. Strategiamme uudistaminen on otettu asiakkaiden joukossa todella hyvin vastaan ja olemme päässeet vahvaan kasvuvaiheeseen. Kasvun keskeisenä moottorina on asiakkaidemme asiakaskokemuksen kehittäminen digitaalisissa kohtaamispisteissä.\nTulemme lähikuukausien aikana palkkaamaan nopeasti kymmenen uutta työntekijää. Rekrytoinnit jatkuvat tulevana vuonna myös tämän jälkeen vahvana, mutta syksyn projektien läpiviemiseksi tarvitsemme kymmenen osaajaa. Yrityksellämme on vahvaa osaamista digitaalisesta palvelumuotoilusta, konseptoinnista, sisältöstrategioiden laatimisesta, digipalveluiden analytiikasta sekä teknologisesta kehittämisestä. Vahvistamme näitä osaamisalueita sekä samalla laajennamme konsultointiosaamistamme.\nTarvitsemme nyt kokenutta järjestelmäarkkitehtia, useita web-ohjelmoijia, useita ohjelmointiharjoittelijoita, digitaalisen palvelumuotoilijan sekä liiketoimintakonsultin. Yhteistä kaikille haettaville osaajille on se, että kaipaamme joukkoomme innostuneita ja tiimityötä tekeviä osaajia. Kaikki projektimme tehdään tiiviissä moniosaavissa tiimeissä, jotka yhteistyöllä rakentavat huikeita digitaalisia palvelukokonaisuuksia.\nOlemme organisaatiokulttuuriltamme hyvin avoin ja joustava työpaikka. Pyrimme siihen, että ihmiset tietävät mitä yrityksessä tapahtuu ja pääsevät vaikuttamaan omaan työhönsä laajasti.\nHenkilöstö on yrityksemme tärkein voimavara ja haluamme vaalia hyvää yhteishenkeä ja tarjota hienoja projekteja ja kehittymisen mahdollisuuksia henkilöstöllemme.\nMediataivas on kevään aikana muuttanut isompiin toimitiloihin Jyväskylän Kivääritehtaalle. Tilat on suunniteltu nykyaikaista tietotyötä tukeviksi ja sisältävät monimuotoisia työpisteitä. Lisäksi kannustamme vahvasti etätyöhön ja tarjoamme joustavia työaikamalleja. Voit tehdä työsi joko Jyväskylän toimistollamme tai kotitoimistoltasi. Jo nykyisin osa henkilöstöstämme tekee töitä pääosin kotitoimistoltaan. Osana etätyökulttuurin kehittämistä olemme vuosittain käyneet tekemässä etätyötä ulkomailla. Viimeisin kohteemme oli Dublin, jossa etätyön lisäksi vierailimme Googlella ja Guinnesilla.\nJos haluat saada lisätietoja Mediataivaasta sekä työpaikoistamme niin käy tutustumassa rekrytointisivuihimme. Lisäksi kannattaa lukea blogimme digitaalisten palveluiden rakentamisesta sekä työkulttuuristamme. Näin saat hyvän kokonaiskäsityksen siitä, minkälainen yrityksemme on.\nJos haluat vielä kuulla lisää niin soita vai laita viestiä toimitusjohtajallemme Samille: 050 3865555 sekä sami.kettunen@mediataivas.com.\nPalkkaamme oikeat ihmiset heti kun heidät löydämme. Kannattaa siis toimia nopeasti.